kardosdrur/scandi-wiki huggingface dataset:
Tina Kiberg

Tina Sarsøe Kiberg (født 30. december 1958 på Frederiksberg) er en dansk operasangerinde (sopran), der har opnået international succes med store roller i operaer af Richard Strauss og Wagner. Hun er uddannet på Det Kongelige Danske Musikkonservatorium og på Operaakademiet fra 1981 til 1985.

Tidligt liv 
Tina Kiberg er datter af operasanger Claus Lembek og sangpædagog Birgit Sarsøe. Hun voksede op i Birkerød sammen med sin mor, dennes mand, Erling Kiberg, og tre halvsøskende. Det var først som tyve-årig, at hun lærte sin biologiske far at kende. I 1977 tog hun studentereksamen fra Birkerød Statsskole. Men allerede i 1975 var hun blevet optaget på Det Kongelige Danske Musikkonservatorium, hvor hun fulgte sanguddannelsen samtidig med gymnasieuddannelsen.

Karriere 
Som elev på Operaakademiet debuterede hun på Det Kongelige Teater i 1983 som Leonora i Carl Nielsens Maskarade. Hun har siden været medlem af ensemblet på Det Kongelige Teater. Sideløbende har hun været på gæstespil både internationalt og i Danmark. Første gang var i 1988 i Genève, hvor hun sang partiet som Agathe i Carl Maria von Webers opera Jægerbruden. Hun har gæstesunget et stort repertoire i bl.a. Tyskland, Østrig, Frankrig og Japan. I 1992 fik hun et gennembrud med sin første Wagner-rolle, da hun debuterede i Bayreuth som Elisabeth i Tannhäuser. Året efter sang hun for første gang Sieglinde i Valkyrien på Den Jyske Opera i Århus.

Hun var den første kvindelige danske sanger på The Metropolitan Opera i New York med Pamina i Tryllefløjten i 1995. I 2006 delte hun og Iréne Theorin hovedrollen som Brünnhilde i Det Kongelige Teaters anden samlede opførelse af Wagners Nibelungens Ring på Operaen på Holmen. Den første var i 1912.
Kiberg har også sunget Søster Jeanne i Djævlene fra Loudun med succes.
I 2015 var hun i rollen som Sound of Musics abbedisse med sangen Climb Ev'ry Mountain.

I filmens verden har hun lagt sangstemme til Hanne Stensgaards rolle som Filippa i Gabriel Axels Oscar-vindende Babettes gæstebud.
I filmen høres hendes stemme til blandt andet salmen Herre Gud! Dit dyre navn og ære.

Tina Kiberg blev den 11. februar 1990 gift med operasangeren Stig Fogh Andersen, som hun har to døtre med. Tina Kiberg blev æreskunstner i Østermarie i 2000 på anbefaling af kollegaen Aage Haugland. Hun har i den anledning fået opkaldt Tina Kibergs Sti i Saltuna efter sig.

Hendes erindringer Liv og Levelse fortalt til Michael Moritzen udkom på Gyldendal, 2014

Hædersbevisninger 
 1990 Musikanmelderringens Kunstnerpris
 1991 Aksel Schiøtz-Prisen
 1993 Tagea Brandts Rejselegat
 1993 ridder af Dannebrog
 2001 ridder af 1. grad af Dannebrog
 2010 Kongelig Kammersanger
 2011 Elisabeth Dons' Mindelegat

Henvisninger

Eksterne henvisninger 
 KVINFO: Tina Kiberg i Dansk Kvindebiografisk Leksikon
 

Riddere af 1. grad af Dannebrog
Operasangere fra Danmark
Modtagere af Tagea Brandts Rejselegat
Personer fra Frederiksberg
Personer i Dansk Biografisk Leksikon
Personer i Kraks Blå Bog
Kongelige kammersangere
Hjertevejning

Hjertevejning er et begreb i oldtidens ægyptiske mytologi, ifølge hvilken et menneskes hjerte skulle vejes, inden man blev lukket ind i dødsriget. Hjertet skulle være lettere end en fjer, ellers havde man for meget på samvittigheden, og hjertet blev spist af Ammut.

Egyptisk mytologi
Ludwig von Köchel

Ludwig Alois Ferdinand Ritter von Köchel (14. januar 1800 i Stein – 3. juni 1877 i Wien) var musikforsker, forfatter, komponist, botaniker og udgiver. Han er bedst kendt for sit katalog over Mozarts værker og de "KV-numre" under hvilke de er kendt (KV står for Köchel-Verzeichnis).

Han læste jura i Wien og var i 15 år mentor for ærkehertug Charles af Østrigs børn. 

Köchel blev derfor slået til ridder. En gavmild økonomisk aftale gjorde det muligt for ham at tilbringe resten af sit liv som en privat videnskabsmand. Der var blandt hans samtidige stor respekt for hans forskning i Nordafrika, på den iberiske halvø, i Storbritannien, ved Nordkap og i Rusland.

Udover botanik interesserede Köchel sig for geologi og mineralogi. I tilgift elskede han musik og var medlem af Mozarteum Salzburg.

I 1862 udgav han Köchelkataloget, en kronologisk og tematisk oversigt over Mozarts værker. Der var ikke tidligere lavet kataloger af det omfang, Köchelkataloget havde. Det bygger på en veldokumenteret forskning i Mozarts værker, men er blevet revideret adskillige gange. Man henviser ofte til Mozarts værker ved at bruge Köchelnummeret. Fx har Symfoni nr. 41 (Jupitersymfonien) KV 551.

Köchel inddelte Mozarts værker i 24 kategorier, som blev brugt af Breitkopf, da de udgav den første komplette udgave af Mozarts værker i årene fra 1877 til 1905, en opgave der delvis blev finansieret af Köchel selv.

Eksterne henvisninger 

Personer i 1800-tallet
Personer fra Østrig
Musikteoretikere
Wolfgang Amadeus Mozart
Riddere fra Østrig
Forlæggerforeningen

Forlæggerforeningen er en brancheforening for danske forlag. Foreningen blev grundlagt i 1837 under navnet Den Danske Forlæggerforening. Foreningen fik sit nuværende navn ved årsmødet 8. december 2005 efter i få måneder at have heddet Dansk Forlæggerforening.

Foreningens medlemmer tegner sig for ca. 80% af den totale bogomsætning i Danmark på 2 mia. kr. (2004).

Forlæggerforeningen indstiftede i 1957 den danske litteraturpris Kritikerprisen, som foreningen varetog den årlige uddeling af, indtil uddelingen fra 1971 blev overdraget til Litteraturkritikernes Lav.

Eksterne henvisninger 
Forlæggerforeningen 

Brancheforeninger i Danmark
Bøger
Pamela Anderson

Pamela Denise Anderson (født 1. juli 1967) er canadisk-amerikansk model og skuespillerinde.

Pamela blev født i Ladysmith, British Columbia i Canada. I 1988 flyttede hun til British Columbias hovedby Vancouver. 

Som 22-årig, i 1989 startede hun som model, for ølmærket Labatt. Hun blev populær og tog til Los Angeles, USA, for at blive model i Playboy magazine. I 1991 startede hun sin skuespillerkarriere og i 1992 fik hun sit internationale gennembrud som C. J. Parker i den amerikanske tv-serie Baywatch og Pamela i sin røde badedragt blev nærmest seriens varemærke.

I 1995 blev hun gift med trommeslageren Tommy Lee fra heavy metal-gruppen Mötley Crüe, de fik sammen børnene Brandon Thomas Lee og Dylan Jagger. Desuden blev parrets private sexvideo stjålet og udsendt på Internettet, inden parret blev skilt i 1998.

Siden Baywatch''' har Pamela levet et Hollywood-liv, hun har igen været Playboy-model, hun har skrevet en selvbiografi, medvirket i nogen få film (bl.a. Stripperella & Baywatch: Hawaiian Wedding & Borat), indspillet en single (med Bryan Adams).

Hun har arbejdet meget for at redde truede dyrearter samt dyrearter som ikke er truede, som f.eks. grindehvalen. I august 2014 rejste hun til Færøerne for at vise sin støtte til Sea Shepherd Conservation Society i deres kampagne GrindStop 2014, som går ud på at forhindre færinger i at dræbe grindehvaler. Der deltog hun i et pressemøde, som fik stor opmærksomhed fra udenlandsk og færøsk presse. MetroExpres skrev, at færinger, som dræber grindehvaler var rå og psykotiske, ligesom hun argumenterede for, at grindedrabene finder sted for morskabens skyld. I samme artikel udtalte den danske hvalekspert Carl Christian Kinze, at det ikke var sandt. Han mente, at bestanden sagtens kunne tåle færingernes hvalfangst.

 Filmografi 
 Film 
 1991 – The Taking of Beverly Hills 1993 – Snapdragon 1994 – Raw Justice 1996 – Naked Souls 1996 – Barb Wire 2002 – Scooby-Doo 2003 – Scary Movie 3 2003 – Pauly Shore Is Dead 2005 – No Rules 2006 – Borat 2008 – Superhero Movie 2008 – Blonde And Bloner 2010 – Costa Rican Summer 2011 – Hollywood & Wine Tv-serier 
 1992-1997 – Baywatch''

Referencer

Eksterne henvisninger 

 
 

Skuespillere fra Canada
Skuespillere fra USA
Modeller fra Canada
Modeller fra USA
Modtagere af Golden Raspberry Awards
Playboy
Canadiere i 1900-tallet
Canadiere i 2000-tallet
Baywatch
Winamp

Winamp er en medieafspiller ejet af Nullsoft, som nu er blevet til et datterselskab af Time Warner. Den kan fås både i en gratis udgave, og en pro udgave som koster $19.95 (ca. 100 DKK). Winamp er iblandt de allermest brugte medieafspillere, og har en lang række multimedie-formater understøttet. Winamp har også plugin- og skinsupport, som delvist også er understøttet af XMMS, hvilket er et klonet alternativ til Unix-like systemer som Linux. Winamp kan også køres på Unix-like systemer, ved brug af kompatibilitets-lag, som eksempelvis Wine.

Winamp blev først frigivet af Justin Frankel i 1997. Den voksede fra 33 millioner brugere i februar 2005 til over 57 millioner brugere i september 2006.

Se også 
 Windows Media Player
 MP3

Eksterne henvisninger 

 Winamps hjemmeside

Multimedieafspillere
Multimedieprogrammer til Windows
Sena Jurinac

Sena Jurinac (født Srebrenka Jurinac 24. oktober 1921 i Travnik i Bosnien, død 22. november 2011) var en østrigsk sangerinde (sopran og mezzosopran). Hendes mor var fra Wien, hendes far kroat og læge i hæren.

Hun blev uddannet i Zagreb fra september 1939. Hun debuterede ved nationalteatret i denne by i maj 1942 som Mimi i Puccinis opera La Bohème. Af Karl Böhm blev hun engageret til Wiener Staatsoper, hvor hun virkede til 1982. Hendes debut i Wien fandt sted på Wiener Volksoper, og ikke på den udbombede statsopera. Hun blev kammersangerinde i 1951.

Jurinac var berømt for sine bukseroller i Mozarts og Strauss' operaer som Octavian i Rosenkavaleren (Der Rosenkavalier), som hun bl.a. sang ved åbningen af det nye festspilhus i Salzburg med Herbert von Karajan som dirigent. Andre af hendes betydningsfulde roller var Marina i Boris Godunov og titelpartierne i Tosca og Madame Butterfly.

Hun trak sig tilbage fra scenen i november 1982 med en afskedsforestilling som marskalinden i Rosenkavaleren. Hun beskæftigede sig derefter med undervisning.

Operasangere
Sangere fra Østrig
Scirocco

Scirocco eller sirocco er en vind, der blæser fra Nordafrika ind over Sydeuropa. Især Sicilien og Sardinien i Italien, Kreta og Peloponnes i Grækenland samt Malta rammes ofte af Sirocco-vind. I Libyen kendes vinden under navnet Ghibli.

Scirocco-vinden dannes når tropiske luftmasser fra Sahara møder et lavtryk over Middelhavet i bevægelse østpå. Den varme, tørre luft blander sig med den våde luft over havet og sendes videre nordpå, hvor luften opsamler stadigt mere fugtighed på sin vej over Middelhavet. Siroccoen kan vare i flere dage og opnå vindstød på op til 100 km/t.

Udover at bringe meget fugtig og varm luft med sig, er scirocco-vinden også kendt for at føre fine sandkorn fra Sahara til Sydeuropa. Støv som kan være meget generende for dyr og mennesker samt ødelæggende for maskiner.

Om vinteren kan sciroccoen dog være en velkommen gæst, fordi vinden fører både varme og fugtighed med sig sydfra, og dermed skaber muligheden for en mere frodig natur.

Kilder og henvisninger

Vind
MiddelhavetSydeuropa
Mistral

Mistral (, , , , korsikansk: Maestral) er en kraftig, kold nordvestenvind i det sydøstlige Frankrig, der blæser langs Rhônedalen og ud i Lionbugten i det nordlige Middelhav. Mistralen blæser med gennemsnitligt 18 m/s og kan nå op på over 36 m/s. Vinden blæser op til 2 til 3 km højde. 

Mistralen er mest almindelig om vinteren og i foråret og stærkest ved skiftet mellem de to årstider.

Referencer

Eksterne henvisninger 

Vind
Passat

Passatvinde er en betegnelse for de vinde der optræder mellem ækvator og de subtropiske højtryksbælter (mellem 30° n.br. og 30° s.br.). Vinden varierer i styrke, og er kraftigst om vinteren på grund af arktisk oscillation.

Virkningsmekanismer

Atmosfærisk cirkulation 

Omkring ækvator findes Hadley cell, der er en tropisk atmosfærisk cirkulation. Hadley cellen er en betegnelse for den lufcirkulation der er mellem de subtopiske og den intertropiske konvergenszone(r). Den intertropiske konvergenszone (ITCZ), der er imrådet ved termisk ækvator mellem Hadley cellerne kaldes også doldrum (dødvande), da dette område er særligt kendt for at være vindstille.

Ved ækvator er koncentrationen af solens stråler størst. Solenergien opvarmer luften, hvilket medfører at luften får en lavere densitet.

Den lettere luft stiger ved opdrift op til tropopausen, hvorfra den bevæger sig mod de subtropiske breddegrader, hvor den nedkøles og daler ned igen. Denne bevægelse er skabt af det lavtryk der skabes, når den varme luft stiger op, hvilket resulterer i en lufstrøm nær vand- eller jordoverfladen. På denne måde opstår der en cirkulær bevægelse i luften, heraf atmosfærisk cirkulation.

Corioliseffekten 
På grund af jordens rotation afbøjes passatvinden. Dette sker, da jordoverfladen roterer hurtigst ved ækvator, og tilbagelægger dermed en længere distance på samme tid som højere breddegrader. Dette medfører på den nordlige halvkugle en nord-østlig vind og en sydøstlig vind på den sydlige halvkugle (dog som nævnt kun til de subtropiske konvergenszoner ved 30° n.br. og 30° s.br. For vinde på den øvrige del af halvkuglerne se Vestenvindsbæltet og de polare østenvinde). Denne effekt kaldes corioliseffekten.

Etymologi 
Ordets første led, Passat, kommer formentligt fra nederlandsk pasaat, der betyder gennemgang, eller at passere.

I søfarten 
Skibe benytter typisk passatvinden til at passere oceanerne fra øst mod vest for at udnytte vindstrømmene til sejlads, eller for at spare brændstof.

Se også 

 Den intertropiske konvergenszone
 El Niño sydlige oscillation
 Atmosfærisk cirkulation
 Hadley cell
 Ferrel cell
 Polar cell
 Vestenvindsbæltet
 Polare østenvinde

Henvisninger 



Vind
Klima
Meteorologi
Klimatologi
Vestenvindsbæltet

Danmark ligger i Vestenvindsbæltet, som ligger nord for passatvindsbæltet på nordlig halvkugle og syd for passatvindsbæltet på sydlig halvkugle. Mens vinden i passatvindsbælterne blæser næsten konstant fra en østlig retning, er vinden i vestenvindsbælterne upålidelig og præget af vandrende lavtryk. Den fremherskende vindretning er vest, og de kraftigste storme blæser fra vest.

Se polarfront

Klima
Mandarin (embedsmand)

En mandarin (kinesisk:  guān) var en lærd embedsmand i regeringen i imperiet Kina og Vietnam.

Betegnelsen blev generelt brugt om embedsmænd, der fik stillingen gennem det imperisk eksaminationssystem; til tider inkluderede det og andre gange ekskluderede det enukkerne, der var involveret i styringen af de to riger.

Embedsmænd
Kina
Vietnam
Mazurka på sengekanten

Mazurka på sengekanten er en dansk film fra 1970, instrueret af John Hilbard og den første film i serien af Sengekantsfilm.

Medvirkende
Ole Søltoft
Axel Strøbye
Annie Birgit Garde
Paul Hagen
Karl Stegger
Birte Tove
Christoffer Bro
Joen Bille
Arthur Jensen
Bjørn Spiro
Søren Strømberg
Holger Vistisen
Bent Vejlby
Anne Grete Nissen

Eksterne henvisninger 
 
 Den originale trailer på Bellabio 

Sengekantsfilm
Danske film fra 1970
Tandlæge på sengekanten

Tandlæge på sengekanten er en dansk sengekantsfilm fra 1971 med en spilletid på 103 minutter, instrueret af John Hilbard efter et manuskript af John Hilbard og Finn Henriksen.

Handling 
En rig dame vil betænke sin nevø, der er tandlægestuderende, med en stor formue. Da hun gerne vil sikre sig, at han er en "rigtig mand", sætter hun nogle erotiske intriger i gang sammen med sin barndomsven, der er professor på tandlægehøjskolen..

Medvirkende  
 Ole Søltoft Thomas - tandlægestuderende 
 Annie Birgit Garde Benedikte Swane-Hansen - hans tante 
 Carl Ottosen Andreas Henningsen - professor ved Tandlægehøjskolen 
 Birte Tove Nina 
 Søren Strømberg Michael 
 Susanne Jagd Lisbeth 
 Effie Schou Sigrid 
 Jette Weibel Marianne  
 Otto Brandenburg Hendes mand 
 Christoffer Bro Visdomstand 
 William Kisum Lærer på tandlægehøjskolen 
 Valsø Holm Patient 
 Ove Verner Hansen Patient 
 Sigrid Horne-Rasmussen Patient 
 Paul Hagen Schultze - tantens advokat 
 Thecla Boesen Tantens sekretær 
 Arthur Jensen Tantens butler 
 Kate Mundt Tantens veninde 
 Lilli Holmer Tantens veninde 
 Inge Ketti Tantens veninde 
 Karl Stegger Undervisningsminister 
 Kirsten Passer Massageklinik indehaver 
 Lise-Lotte Norup Frk. Lise - massagepige 
 Inger Anett Massagepige 
 Bjørn Puggaard-Müller Hendes kunde 
 Jeanette Swensson Ekspeditrice 
 Ulla Jessen Gæst hos tanten - Thomas' borddame 
 Bent Weidich Jørgen Ask - kunstner 
 Alvin Linnemann Jean - hans butler 
 Gertie Jung Britta - liveschowarrangør 
 Mogens Hermansen Maskinmester på kraftværket 
 Kirsten Stensgaard "Kusine" af maskinmesteren 
 Gotha Andersen Postbud 
 Miskow Makwarth Censor 
 Faith Thrue Studerende på kollegiet 
 Jørn Budolfsen Studerende med store briller

Eksterne henvisninger 
 
 Den originale trailer på Bellabio   

Sengekantsfilm
Danske film fra 1971
Motorvej på sengekanten

Motorvej på sengekanten er en dansk sengekantsfilm fra 1972, instrueret af John Hilbard efter et manuskript af John Hilbard selv og Finn Henriksen.

Medvirkende 
Søren Strømberg
Paul Hagen
Birte Tove
Annie Birgit Garde
Axel Strøbye
Arthur Jensen
Susanne Jagd
Karl Stegger
Valsø Holm
Ulf Pilgaard
Christoffer Bro
Kirsten Passer
Arne Hansen
Ulla Jessen
Benny Hansen
Gertie Jung
William Kisum
Bjørn Puggaard-Müller
Pernille Grumme
Ole Monty
Jens Brenaa
Søren Steen
Holger Vistisen

Eksterne henvisninger 
 
 Den originale trailer på Bellabio  

Sengekantsfilm
Danske film fra 1972
Film instrueret af John Hilbard
Jim Marurai

Jim Marurai (født 9. juli 1947, død 4. november 2020) var politiker og tidligere ministerpræsident på Cook-øerne fra 2004 til 2010. Han repræsenterede Det Demokratiske Allianceparti ligesom sin forgænger Robert Woonton.

Han mistede sin kone i 2005.

Referencer 

Politikere fra New Zealand
Johannesburg

Johannesburg (også kaldet Joburg) er Sydafrikas største by med ca 6,3 millioner indbyggere. I Stor-Johannesburg bor der ca. 10,3 millioner indbyggere, og byen er efter Lagos og Cairo den tredjestørste i Afrika. Stor-Johannesburg strækker sig 120 km fra øst til vest og 55 km fra nord til syd og er dermed et af Afrikas største byområder . Johannesburg er provinshovedstad for Sydafrikas rigeste provins, Gauteng-provinsen, og rummer også den sydafrikanske forfatningsdomstol. Johannesburg er Afrikas største finanscentrum syd for Sahara, og har Afrikas største børs.

Johannesburg ligger kun 60 km fra hovedstaden Pretoria og er næsten sammenvoksede med den. Byen er i hastig udvikling, og det går så hurtigt, at man regner med, at Johannesburg opsluger hovedstaden Pretoria, så det til sidst bliver et sammenhængende byområde med ca. 20 millioner indbyggere. Dette område kommer til at hedde Johannesburg Metro Area.

Johannesburg er et knudepunkt for flytrafik til og fra Afrika, byen har en stor lufthavn (O.R. Tambo International Airport) som er Afrikas største og travleste, hvor der er afgang til seks kontinenter, og mange storbyer rundt omkring i verden. Byen er desuden et knudepunkt for biltrafik, flere motorveje gennemskærer Stor-Johannesburg, bl.a. N1, N3, N12, N14, N17, R21, R24, R59, M1 og M2. N1, N3, N12 danner en motorringvej der går rundt om Johannesburg, herfra er der motorveje mod Cape Town, Pretoria, Durban og Emalahleni.

Byen er en af Afrikas mest kriminaliserede byer og også en af de farligste. Selvom kriminaliteten er faldende i selve byen og i centrum, har både børsen i Johannesburg og en række virksomheder taget konsekvensen og flyttet fra centrum til forstaden Sandton i den nordlige del af byområdet, hvor der er mere sikkert.

Referencer

Henvisninger
Passat (flertydig)

Passat er en vind omkring ækvator.

Passat har også flere andre betydninger:

Transport 
 Passat (sejlskib) – typenavnet på et sejlskib.
 Volkswagen Passat – navnet på en bilmodel fra Volkswagen.

Musik 
 Passat (band) − Et blues rock-band fra Berlin.

Geografi 
 Passat (Ukraine) (ukrainsk: Пасат) − En landsby i det sydlige Ukraine.

Personer 
 Raymond Passat (1913-1988) − en fransk cykelrytter.
Codex Argenteus

Codex Argenteus eller Sølvbibelen er et af verdens mest berømte håndskrifter fra antikken og Sveriges i særklasse mest værdifulde bogskat. Det er skrevet i begyndelsen af det 6. århundrede (ca. 500-525) i Ravenna i Italien og indeholder fragmenter af de fire evangelier på gotisk.

Oprindeligt havde skriftet 336 blade. Af disse findes i dag 187 på universitetsbiblioteket i Uppsala i Sverige og et enkelt ark findes i Speyer i Tyskland. Codex Argenteus er skrevet på purpurfarvet pergament med guld- og sølvblæk. Det gav den navnet Sølvbibelen.

Teksten er et af de ældste og mest omfattende værker, der er bevaret på gotisk i dag.

Den oprindelige tekst blev skrevet af den gotiske biskop Wulfila (el. Vulfila) i det 4. århundrede som en oversættelse af de fire evangelier fra græsk til gotisk. I den forbindelse konstruerede Wulfila det gotiske alfabet og blev dermed stamfader til den germanske litteratur.

Codex Argenteus er et senere afskrift af denne oversættelse til goternes konge Teoderik den Store.

Fra bogens tilblivelse i Ravenna til den 1000 år senere dukker op i et benediktinerkloster i Werden i Ruhrområdet ligger dens historie i total uvished. Før år 1600 overgik den til kejser Rudolf 2 og lå i Prag, da svenskerne stormede byen i 1648. Svenskerne tog den og Codex Gigas med til Sverige, hvor den som krigsbytte indgik i dronning Kristinas bibliotek.

Efter dronningens abdikation i 1654 endte bogen hos hendes bibliotekar, Isaac Vossius, der bragte den til Holland. Her købte den svenske rigskansler Magnus Gabriel De la Gardie manuskriptet, som han i 1669 skænkede til Uppsala Universitet.

I 1995 blev enkelte sider og bogens omslag stjålet fra universitetsbiblioteket. Det udløste national vrede i Sverige. Efter en måned kom siderne og omslaget returner til biblioteket.

Fadervor på gotisk 
atta unsar þu ïn himina
weihnai namo þein
qimai þiudinassus þeins
wairþai wilja þeins
swe ïn himina jah ana airþai
hlaif unsarana þana sinteinan gif uns himma daga
jah aflet uns þatei skulans sijaima
swaswe jah weis afletam þai skulam unsaraim
jah ni briggais uns ïn fraistubnjai
ak lausei uns af þamma ubilin
unte þeina ïst þiudangardi jah mahs jah wulþus ïn aiwins
amen

Eksterne kilder/henvisninger 

 Uppsala universitet – Codex Argenteus 
 Codex Argenteus – From Ravenna to Uppsala
 The Codex Argenteus Online 

Bibeludgaver
Hellige skrifter
Verdensminde
Codex Gigas

Codex Gigas, Djævlebibelen, Djævelens Bibel eller Codex Gigantum (Kæmpebogen) og Gigas Librorum (Bøgernes jætte) er et bibelhåndskrift i formatet 89x49cm og med en vægt på 75 kg. Ifølge legenden skal den være skrevet på en enkelt nat af en munk med cellearrest - med djævelens hjælp.

I bogen er der et stort grotesk billede at djævelen. Det har givet næring til navnet Djævlebibelen. Bogen findes i dag på Kungliga Biblioteket i Stockholm.

Bogen er skrevet i benediktinerklosteret Podlažice i Böhmen på 160 æselhuder i begyndelsen af det 13. århundrede som afskrift af betydeligt ældre tekster. Allerede i slutningen af det 13. århundrede sidestilles bogen med verdens syv underværker. Det sidste blev skrevet i bogen i 1222.

Den indeholder Bibelen i en latinsk udgave, der er ældre end Vulgata. Den indeholder også Flavius Josefus' jødiske historie og Cosmas af Prags böhmiske krønike. Bogen kom til Rudolf 2.s samlinger i 1594 som et lån fra det böhmiske kloster Broumov.

Den og Codex Argenteus, Sølvbibelen, blev svensk krigsbytte, da svenskerne stormede Prag i 1648, og har tilhørt Kungliga Biblioteket siden 1649. Bogen er en del af den svenske kulturarv.

Eksterne link og kildehenvisninger 

 Kungliga biblioteket – Codex Gigas (A 148) eller Djävulsbibeln 
 Byte är byte och kommer aldrig mer igen – Svenska Dagbladet

Bibeludgaver
Hellige skrifter